 NA WANDERI KAMAU KIONGOZI wa Azimio La Umoja-One Kenya yuko kwenye ziara ya wiki moja nchini Uingereza ambako atashughulikia masuala ya kibiashara na kutenga muda wa kupunga unyunyu na marafiki, familia na washirika wa kibiashara. Kwenye taarifa iliyotumwa kwa vyombo vya habari na msemaji wake Dennis Onyango, Bw Odinga anatarajiwa kurejea nchini mwishoni mwa wiki ijayo. “Mheshimiwa Raila Odinga aliondoka nchini Ijumaa usiku kwa ziara ya wiki moja nchini Uingereza kwa ziara ya kibiashara na kibinafsi,” imesema taarifa iliyotumwa na Bw Onyango. Ziara hii inajiri wakati ambapo wadadisi wa masuala ya kisiasa wamekuwa wakisema yuko kwenye hatari ya kutengwa na mataifa ya Magharibi, kutokana na matamshi yake makali dhidi ya balozi wa Amerika humu nchini, Meg Whitman. Mnamo Jumatano alipokuwa akihutubu kwenye Kongamano la Ugatuzi lililokamilika Ijumaa, mjini Eldoret, Kaunti ya Uasin Gishu, Bi Whitman aliisifu serikali ya Rais William Ruto, kutokana na sera za kukusanya ushuru ambazo imeanza kutekeleza. Kwenye hotuba yake kwa washiriki wa kongamano hilo, Bi Whitman alisema kuwa sera hizo zitaanza kuwavutia wawekezaji nchini. Pia, balozi huyo alisifu Uchaguzi Mkuu wa 2022, akisema ulikuwa huru na wa haki. “Uchaguzi mkuu wa 2022 ulikuwa wa haki zaidi kuwahi kufanyika katika historia ya Kenya, ikizingatiwa kuwa matokeo hayo yalihalalishwa na Mahakama ya Upeo. Baadaye, mamlaka yalipokezwa kwa kiongozi mpya kwa amani,” akasema. Hata hivyo, kauli ya balozi huyo ilionekana kumkasirisha Bw Odinga, akimwambia “kunyamaza na kutoingilia masuala ya ndani ya Kenya”. “Ningependa kumwambia yule balozi mtundu [Whitman] kwamba Kenya si Amerika. Kenya si koloni la Amerika. Fyata mdomo wako la sivyo tushinikize urejeshwe Amerika,” akasema Bw Odinga, huku akishangiliwa na wanasiasa kutoka Azimio. Kauli yake ilionekana kupata uungwaji mkono zaidi, baada ya maseneta na magavana wanaoegemea Azimio kufanya kikao na wanahabari, ambapo pia walimkashifu vikali balozi huyo. Kutokana na hali hiyo, wadadisi wanasema kuwa Bw Odinga yuko kwenye hatari ya kutengwa na mataifa ya Magharibi, hasa Amerika na Uingereza, ikizingatiwa kuwa kwa muda mrefu, yamekuwa yakimuunga mkono kwenye malalamishi ambayo amekuwa akitoa kuhusu chaguzi kuu za hapo awali. Wadadisi wanaeleza matamshi ya Bw Odinga yanamsawiri kama “asiyetosheka, wakati maamuzi ya kisiasa yanapoonekana kutompendeza”. “Kwa muda mrefu, mchango na uungwaji mkono wa mataifa ya Magharibi ndizo zimemsaidia Bw Odinga kufaulu kwenye harakati zake za kisiasa hapo awali. Amekuwa akikimbilia usaidizi wake kila mara anapohisi kukosewa na serikali iliyo mamlakani,” akasema mdadisi wa siasa Oscar Plato. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  